b"\n_START_ARTICLE_\nFilip III (Ranska)\n_START_SECTION_\nEl\xc3\xa4m\xc3\xa4\n_START_PARAGRAPH_\nFilip III Rohkea syntyi is\xc3\xa4ns\xc3\xa4 Ludvig IX Pyh\xc3\xa4n ja Marguerite Provencelaisen toisena poikana. H\xc3\xa4nen vanhempi veljens\xc3\xa4, josta oli kasvatettu kruununperillist\xc3\xa4, kuoli kuitenkin vuonna 1260._NEWLINE_Filip III:n suuri hetki koitti, kun 25. elokuuta 1270 h\xc3\xa4nt\xc3\xa4 tervehdittiin uutena kuninkaana keskell\xc3\xa4 8. ristiretke\xc3\xa4. Tapahtuma sattui keskell\xc3\xa4 er\xc3\xa4maata ja ruton vainomassa leiriss\xc3\xa4 Tunisiassa l\xc3\xa4hell\xc3\xa4 Karthagoa. Useat ristiretkeen osallistuneet merkitt\xc3\xa4v\xc3\xa4t aristokraattiset sotilaat olivat menehtyneet tauteihin ja taisteluihin, kuten edesmennyt kuningaskin Ludvig IX Pyh\xc3\xa4. 26-vuotias Filipkin oli vakavasti sairas leiriss\xc3\xa4 raivoavista taudeista, kun h\xc3\xa4n vastaanotti vasallisensa uskollisuudenvalat. Ennen kuolemaansa h\xc3\xa4nen is\xc3\xa4ns\xc3\xa4 Ludvig Pyh\xc3\xa4 oli jo nimennyt Saint-Denisin apotin Matthieu deVend\xc3\xb4men ja Simon de Clermont de Neslen valtakunnanhoitajiksi. Filip puolestaan vahvisti kirjeill\xc3\xa4\xc3\xa4n heid\xc3\xa4n teht\xc3\xa4v\xc3\xa4ns\xc3\xa4.  Samanaikaisesti, huomioiden sairautensa ja olosuhteidensa hankaluudet, h\xc3\xa4n vahvisti tulevan kruununperij\xc3\xa4n t\xc3\xa4ysi-ik\xc3\xa4isyyden rajaksi 14 vuotta._NEWLINE_Filip III voideltiin kuninkaaksi 30. elokuuta 1271. Jo vallan virallistamisen j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 h\xc3\xa4n l\xc3\xa4hti tutustumaan pohjoiseen raja-alueeseen ja Flanderin kreivi vastaanotti h\xc3\xa4net Arrasissa. V\xc3\xa4litt\xc3\xb6m\xc3\xa4sti t\xc3\xa4m\xc3\xa4n j\xc3\xa4lkeen oli selvitett\xc3\xa4v\xc3\xa4 tilanne Poitoussa ja Toulousessa, jotka Alphoson kuoleman j\xc3\xa4lkeen palautuvat kruunun omistukseen.\n_START_SECTION_\nFoix\xe2\x80\x99n kreivi\n_START_PARAGRAPH_\nRatsastaessaan Poitoussa Filip sai tiedon, ett\xc3\xa4 Foix\xe2\x80\x99in kreivi Robert-Bernard oli valloittanut yhden kuninkaallista linnoituksista. Vanhan tavan mukaan kreivi m\xc3\xa4\xc3\xa4r\xc3\xa4ttiin tulemaan kuninkaan kuultavaksi, ja t\xc3\xa4st\xc3\xa4 h\xc3\xa4n kielt\xc3\xa4ytyi, koska luotti moniin linnoituksiinsa ja lukuisaan joukkoon vasallejaan. H\xc3\xa4n oli p\xc3\xa4\xc3\xa4tt\xc3\xa4nyt puolustaa kapinaansa ase k\xc3\xa4dess\xc3\xa4._NEWLINE_Filip puolestaan kokosi vasalliensa armeijan, jossa l\xc3\xa4sn\xc3\xa4olollaan loistivat niin Burgundin herttua kuin Bretagnen, Blois'n, Flanderin ja Boulognen kreivit ja muutkin keskeiset vasallit. Ja he puolestaan olivat kutsuneet kuninkaalliseen palvelukseen omat vasallinsa. Kuninkaallinen armeija l\xc3\xa4hti lukuisana liikkeelle kohti Pyreneit\xc3\xa4._NEWLINE_Toulousessa Filip tapasi appensa Aragonian kuninkaan, mutta jatkoi v\xc3\xa4litt\xc3\xb6m\xc3\xa4sti matkaansa kohdatakseen kapinoivan kreivin, joka oli linnoittautunut Foix\xe2\x80\x99n linnoitukseen. T\xc3\xa4t\xc3\xa4 korkealle vuoren harjanteelle rakennettua linnoitusta pidettiin yleisesti valloittamattomana. Linnan edustalle saapuneen Filipin kerrotaan vannoneen, ett\xc3\xa4 h\xc3\xa4n ei poistu paikalta ennen kuin linnake on valloitettu. Kuningas ryhtyi kaivamaan kalliota linnan perustuksista, jotta tie linnoitukseen voitaisiin avata. Kauhistunut kreivi Roger n\xc3\xa4ki kohtalonsa sinet\xc3\xb6idyksi ja h\xc3\xa4n anoi antautumista, mutta Filip vaati huomaamatonta antautumista ja kreivin kaikkien linnoitustensa luovuttamista kuninkaalle. Kreivi itse kuljetettiin kahleissa Carcassonnen linnaan ja teljettiin vankeuteen sen er\xc3\xa4\xc3\xa4seen torniin. Siell\xc3\xa4 h\xc3\xa4n oli kunnes Aragonian kuningas anoi h\xc3\xa4nelle armoa._NEWLINE_T\xc3\xa4m\xc3\xa4 Filipin tapa reagoida ja h\xc3\xa4nen ankaruutensa kapinallisia kohtaan toimivat pelottavana esimerkkin\xc3\xa4 ja muita vastaavanlaisia, muutoin tuohon aikaan jopa hyvinkin yleisi\xc3\xa4 kapinoita, ei h\xc3\xa4nen hallitusaikanaan tapahtunut. Jopa Englannin kuningas Edward I kiirehti Pariisiin, vannomaan vasallinvalansa alueista, jotka on h\xc3\xa4n omisti Ranskassa, ja joiden suvereniteetti kuului Filip III:lle.\n_START_SECTION_\nSuhde paaviin\n_START_PARAGRAPH_\nVuonna 1230 Filip osallistui Lyonin yleiseen kirkolliskokoukseen, jossa kreikkalaiskatoliset luopuivat kokouksessa juhlallisesti kirkkoa repiv\xc3\xa4st\xc3\xa4 skismasta. Kirkon patriarkat ja keisari Mikael Pal\xc3\xa9ologuen suurl\xc3\xa4hettil\xc3\xa4\xc3\xa4t tunnustivat paavin oikeuden kirkon p\xc3\xa4\xc3\xa4n\xc3\xa4 olemiseen. Mutta t\xc3\xa4m\xc3\xa4 kahden eri kirkon yhteisty\xc3\xb6 ei muodostunut kest\xc3\xa4v\xc3\xa4ksi, sill\xc3\xa4 heti kun Sisilian kuningas Anjoun Kaarle uhka v\xc3\xa4istyi, puheet rauhasta unohtuivat. N\xc3\xa4in Konstantinopoli lakkasi tunnustamasta Rooman paavin asemaa._NEWLINE_Kirkolliskokous p\xc3\xa4\xc3\xa4ttyi, kun Filip avioitui toistamiseen. Juhlat olivat mahtavat, kaikki ruhtinaat panivat parastaan ja loisto oli ennenn\xc3\xa4kem\xc3\xa4t\xc3\xb6n.\n_START_SECTION_\nKuolema\n_START_PARAGRAPH_\nVuonna 1285 Filip kokosi ennen n\xc3\xa4kem\xc3\xa4tt\xc3\xb6m\xc3\xa4n suuren armeijan Etel\xc3\xa4-Ranskaan, Narbonneen. Historian tietojen mukaan siin\xc3\xa4 olisi ollut 100.000 miest\xc3\xa4 jalkav\xc3\xa4ke\xc3\xa4 ja 20.000 hevosta. Retkeen osallistuivat kaikki valtakunnan merkitt\xc3\xa4vimm\xc3\xa4t kreivit ja herttuat. My\xc3\xb6s laivaston suuruus, yli 150 alusta, oli h\xc3\xa4tk\xc3\xa4hdytt\xc3\xa4v\xc3\xa4. Tarkoituksena tuolla armeijalla on ratkaista alueen ongelmia, palauttaa valtaistuimelle hallitsijoita ja turvata mm. h\xc3\xa4n edesmenneen vaimonsa is\xc3\xa4n ongelmia._NEWLINE_Filip itse joutui kuitenkin itse sotilaitaan vaivanneen epidemian uhriksi. H\xc3\xa4nen sairasvuoteensa siirrettiin Perpignaniin, jossa h\xc3\xa4n kuoli 5. lokakuuta 1285. Kuollessaan h\xc3\xa4n oli 41-vuotias, ja h\xc3\xa4n oli hallinnut kovalla otteellaan 16 vuoden ajan. Majorkan kuningas, joko kuului h\xc3\xa4nen seurueeseensa, j\xc3\xa4rjesti h\xc3\xa4nelle mahtavat hautajaiset. Kuninkaaksi Filip III j\xc3\xa4lkeen tuli h\xc3\xa4nen toinen poikansa Filip IV Kaunis, koska kruununperij\xc3\xa4 ja h\xc3\xa4nen vanhempi veljens\xc3\xa4 Louis oli kuollut jo 12-vuotiaana."